钦定古今图书集成/明伦汇编/宫闱典/第119卷 > 《外戚表序》辽史
## 钦定古今图书集成/明伦汇编/宫闱典/第119卷 > 《外戚表序》辽史

汉外戚有新室之患，晋宗室有八王之难。《辽史》：“耶律
萧氏十居八九，宗室外戚，势分力敌，相为唇齿，以翰
邦家。”是或一道，然以是而兴，亦以是而亡，又其法之
弊也。契丹外戚，其先曰二审密氏，曰拔里，曰乙室已。
至辽太祖，娶述律氏。述律本回鹘檽思之后。大同元
年，太宗自汴将还，留外戚小汉为汴州节度使，赐姓
名曰“萧翰”，以从中国之俗，由是拔里、乙室已、述律三
族皆为萧姓。拔里二房：曰大父、少父；乙室已亦二房，
曰大翁、小翁。世宗以舅氏塔列葛为国舅，别部三族
世预北宰相之选，自太祖神册二年命阿骨只始也。
圣宗合拔里、乙室已二国舅帐为一，与别部为二，此
辽外戚之始末也。作《外戚表》。